

VLADA REPUBLIKE HRVATSKE

Zagreb, 24. listopada 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo mora, prometa i infrastrukture  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju prethodne suglasnosti na Statut Agencije za obalni linijski pomorski promet |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

Na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18, 80/22 i 78/24), a u vezi s člankom 105. točkom 1. Zakona o prijevozu u linijskom i povremenom obalnom pomorskom prometu („Narodne novine“, broj 19/22) Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ donijela

**ODLUKU O DAVANJU PRETHODNE SUGLASNOSTI**

**NA STATUT AGENCIJE ZA OBALNI LINIJSKI POMORSKI PROMET**

**I.**

Daje se prethodna suglasnost na Statut Agencije za obalni linijski pomorski promet koji je utvrdilo Upravno vijeće Agencije za obalni linijski pomorski promet na sjednici održanoj 16. rujna 2024. godine, u tekstu koji je Vladi Republike Hrvatske dostavilo Ministarstvo mora, prometa i infrastrukture aktom, KLASA:342-01/24-01/774, URBROJ: 530-03-1-1-24-11, od 7. listopada 2024. godine.

**II.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Agencija za obalni linijski pomorski promet je javna ustanova s javnim ovlastima koja samostalno i neovisno obavlja poslove u okviru nadležnosti određenih Zakonom o prijevozu u linijskom i povremenom obalnom pomorskom prometu ( „Narodne novine“, broj 19/22).

Temeljem članka 105. točke 1. Zakona o prijevozu u linijskom i povremenom obalnom pomorskom prometu („Narodne novine“, broj 19/22) Upravno vijeće Agencije za obalni linijski pomorski promet donosi statut Agencije za obalni linijski pomorski promet uz prethodnu suglasnost Vlade Republike Hrvatske. Važeći statut Agencije za obalni linijski pomorski promet donesen je 5. lipnja 2006. godine te izmijenjen i dopunjen dana 18. svibnja 2011. godine i dana 27. lipnja 2012. godine.

Razlog donošenja novog Statuta Agencije za obalni linijski pomorski promet je zakonsko usklađivanje i detaljnije propisivanje odredbi gdje je to potrebno.

Prijedlog Statuta usklađen je sa Zakonom o prijevozu u linijskom i povremenom obalnom pomorskom prometu („Narodne novine“ broj 19/22, u daljnjem tekstu: Zakon), Zakonom o ustanovama („Narodne novine“, broj 76/93, 29/97, 47/99, 35/08, 127/19 i 151/22) i Zakonom o javnoj nabavi („Narodne novine, broj 120/16 i 114/22).

Statut je izmijenjen u dijelu u kojem se propisuje djelatnost Agencije te je u potpunosti usklađen sa Zakonom koji je proširio ovlasti Agencije. Također je smanjen broj članova Upravnog vijeća sa sedam na pet. Brisane su odredbe o uvjetima za izbor članova Upravnog vijeća kojima su se određivali minimalni uvjeti kao i odredbe o razrješenju članova Upravnog vijeća. Brisana je i odredba da Predsjednik Upravnog vijeća odlučuje u drugom stupnju o svim pitanjima u svezi s radom i radnim odnosom te ostvarivanju prava i obveza iz radnog odnosa radnika Agencije. Ovlasti Upravnog vijeća i ravnatelja su detaljnije propisane sukladno izričaju Zakona. Statut je također usklađen sa Zakonom o javnoj nabavi u odnosnu na pitanje nepostojanja sukoba interesa članova Upravnog vijeća prilikom donošenja odluka o javnom natječaju za odabir brodara.

Slijedom navedenog, predlaže se donošenje Odluke o davanju prethodne suglasnosti na novi Statut Agencije za obalni linijski pomorski promet kako bi Upravno vijeće isti moglo donijeti.